送牟都事景陽赴浙東帥幕
作者：宋無
朝代：宋

paragraphs: 蜀郡方齊魯，文翁邁儁賢。
箕裘承憲業，星宿近台躔。
宇宙汾陽鼎，風雲祖逖鞭。
閫威分海徼，節制控閩川。
餽餉功曾立，廉能蹟屢傳。
儒冠真耀武，帥府重芳年。
參畫旌麾右，馳驅將相前。
豪揮驚草檄，燕集見華篇。
吏牘分占授，軍機妙轉旋。
百蠻元震讋，諸校益貞堅。
訓練群材進，鈞陶衆彥遷。
柳營兵鎮肅，蓮幕紱光鮮。
除內恩終許，安邊詔必憐。
酒容山簡醉，騎想葛强聯。
日月新堯曆，車書舊漢天。
揚雄兼賦頌，嘉什到甘泉。